钦定古今图书集成/明伦汇编/官常典/第698卷 > 于玉立
## 钦定古今图书集成/明伦汇编/官常典/第698卷 > 于玉立

按《明外史丁元荐传》：“玉立字中甫，金坛人。万历十一
年进士。除刑部主事，进员外郎。二十年七月，疏陈时
政阙失，言‘陛下宠幸贵妃，宴逸无度，恣行威怒，鞭笞
群下，宫人奄竖无辜，死者千人。夫人怀必死之心，而
使处肘腋房闼间。倘因利乘便，甘心一逞，可不寒心！
田义本一奸竖，陛下宠信不疑。迩者奏牍或下或留，
推举或用或否，道路籍籍，咸谓义簸弄其间。盖义以
陛下为城社，而外廷之憸邪，又以义为城社，党合谋
连，其祸难量。且陛下一惑于嬖幸，而数年以来，问安
视膳，郊庙朝讲，一切不行。至边烽四起，祸乱成形，犹
不足以动忧危之情，夺晏安之习。是君身之不修，未
有甚于今日者矣。夫宫庭震惊，而陛下若罔闻，何以
解两宫之忧？深拱禁中，开夤缘之隙，致邪孽侵权，而
陛下未察其奸，何以杜旁落之渐？万国钦辈未尝忤主，而终于禁锢，何以励骨鲠之臣？上下隔越，国议军
机，无由参断，而陛下称旨下令，终不出闺闼之间，何
以尽大臣之谋？忠良多摈，邪佞得名，何以作群臣之
气？远近之民，皆疑至尊日求般乐，不顾百姓涂炭，何
以系天下之心’？”因力言李如松麻贵不可为大将，郑
洛不当再起，石星不堪为本兵。疏入，不报。寻进郎中，
谢病归。久之，起故官。康丕扬辈欲以妖书陷郭正域，
玉立独左右之。会有言医人沈令誉实为妖书者，搜
其箧，得玉立与吏部郎中王士骐书中及其起官事，
帝方下吏部按问，而玉立遽疏辨。帝怒，褫其官。玉立
倜傥好事，海内建言废锢诸臣，咸以东林为归。玉立
与通声气，东林名益盛。而攻东林者，率谓玉立遥制
朝权，以是诟病东林。玉立居家久之，数被推荐。三十
七年稍起光禄丞，辞不赴，言者犹𬺈龁不已。御史马
孟祯抗章直之，帝皆不省。又三年以光禄少卿召，终
不出。天启初，录先朝罪谴诸臣。玉立已前卒，赠尚宝
卿。